b'\n_START_ARTICLE_\nGolub duplja\xc5\xa1\n_START_SECTION_\nOpis\n_START_PARAGRAPH_\nSli\xc4\x8di golubu grivnja\xc5\xa1u, samo je ne\xc5\xa1to manji i nema bijeli ukras na vratu i krilima. Glava, vrat, gornji dio krila i doljni dio le\xc4\x91a su plave boje. Gornji dio le\xc4\x91a je sme\xc4\x91eplav, a prema gu\xc5\xa1i prelazi u boju crnog vina. Doljni dio tijela mu je zagasitoplav. Velika letna pera u krilima su plava, kao i pera repa. Na krilima ima jednu prugu mrke boje. Kljun mu je blijedo\xc5\xbeute boje sa crvenom nosom. Dose\xc5\xbee veli\xc4\x8dinu do 32 cm a raspon krila mu je oko 70 cm. Te\xc5\xbei do 350 grama. Mu\xc5\xbejaci i \xc5\xbeenke se ne razlikuju, a glasanje podsje\xc4\x87a na glasove "uu ru".\n_START_SECTION_\nRasprostranjenost\n_START_PARAGRAPH_\nRasprostranjenost mu je ne\xc5\xa1to manja nego kod goluba grivnja\xc5\xa1a. Kako je ptica selica, izme\xc4\x91u velja\xc4\x8de i listopada sre\xc4\x87e ga se diljem Europe u \xc5\xa1umama i parkovima osim na Islandu i na sjeveru Skandinavije. I u Hrvatskoj je selica, i to prije svega u sjevernim predjelima. Zimu provodi na krajnjem zapadu i jugu Europe.\n_START_SECTION_\nNa\xc4\x8din \xc5\xbeivota i razmno\xc5\xbeavanje\n_START_PARAGRAPH_\nIme je dobio po tome \xc5\xa1to se le\xc5\xbee u dupljama starog drve\xc4\x87a. Gnijezdo gradi u dupljama starog drve\xc4\x87a u koje nese dva bijela, ovalna jaja du\xc5\xbeine 36 mm, a \xc5\xa1irine 27 mm. Mladi se izlegu poslije 17-18 dana le\xc5\xbeenja. Par se izmijenjuje na gnijezdu i u podizanju mladih. Znaju prihvatiti i ponu\xc4\x91ene ku\xc4\x87ice za ptice. Obi\xc4\x8dno se legu tri puta godi\xc5\xa1nje, ali uvijek u novoj duplji, jer u starome gnijezdu ostane dosta izmeta mladunaca.'